**RAUTJÄRVEN VEDEN VIHVILÄNSUON JÄTEVEDENPUHDISTAMON OHITUS ALKAA 7.4.2025 KLO 02.00**

Rautjärven kunnan vesihuoltoliikelaitoksella on käynnissä Vihvilänsuon jätevedenpuhdistamon saneeraus. Saneeraus aloitettiin syksyllä 2023 ja osissa toteutettavan puhdistamon laaja-alaisen saneerauksen on määrä valmistua kesään 2025 mennessä. Viimeisessä vaiheessa saneerataan puhdistamon jälkiselkeytys ja ilmastus. Korjaustöiden aikana puhdistamon biologinen puhdistusprosessi ohitetaan enintään 14 vrk ajan. Ohituksen aikana jätevedet johdetaan esikäsittelyn jälkeen purkuvesistöön. Ohitus aiheuttaa Hiitolanjoelle lyhytaikaisesti merkittävää kuormitusta normaalitilanteeseen nähden.

**Ohitus alkaa maanantaiyönä 7.4.2025 klo 02:00**! Ohituksen ajankohta on suunniteltu siten, että sen vesistövaikutukset olisivat mahdollisimman vähäiset.

**Ohituksen aikana sekä muutama vuorokausi ohituksen päättymisen jälkeen pyydämme välttämään uimista ja saunaveden ottamista ylimääräisestä kuormituksesta johtuvan virus- ja bakteerivaaran takia.**

Tiedotamme erikseen ohituksen päättymiseen ja jokiveden turvalliseen käyttöön liittyen.

Rautjärven Vesi on hakenut toimintaa valvovalta viranomaiselta Kaakkois-Suomen elinkeino-, liikenne ja ympäristökeskukselta ympäristösuojelulain 123 §:n mukaista poikkeamista Vihvilänsuon jätevedenpuhdistamolla. Valvontaviranomainen on päätöksellään hyväksynyt työn toteuttamisen esitetyllä tavalla päätöksen mukaiset määräykset huomioon ottaen. Tarkemmin päätökseen voi tutustua Elyn sivuilla: [Kuulutukset ja ilmoitukset - ely - ELY-keskus](https://www.ely-keskus.fi/kuulutukset/-/categories/14248?p_r_p_resetCur=true&p_r_p_categoryId=14248#ely-region-selection).

Saneeraus aiheuttaa hetkellisesti merkittävän kuormituksen Hiitolanjoelle, mutta pitkällä aikavälillä se parantaa laitoksen toimintavarmuutta sekä ympäristönsuojelun tilaa. Pahoittelemme saneerauksesta aiheutuvaa haittaa. Tavoitteenamme on parantaa Hiitolanjoen vedenlaatua sekä alueella asuvien ihmisten ja eliöiden elinolosuhteita!

Terveisin,

Juho Jylhä

Rautjärven vesihuoltoliikelaitoksen johtaja

[juho.jylha@rautjarvi.fi](mailto:juho.jylha@rautjarvi.fi)

0400654897